
A Turkish Airlines üzleti tevékenysége, különös tekintettel az Európai Unió Kibocsátások Kereskedelmi Rendszerére

Az Európai Unió klímavédelmi politikájának alappillére az EU Kibocsátások Kereskedelmi Rendszere, amely 2005. évben került bevezetésre. Az előkészületek után 2012. január 1-től a kibocsátási rendszer hatálya már kiterjed a légijármű-fenntartók, jellemzően a polgári légiközlekedési társaságok tevékenységére is.
 
A tanulmányom keretében a Turkish Airlines üzleti tevékenységét elemzem a gazdálkodási eredmények és a kibocsátás kereskedelmi szabályozása ismeretében. Továbbá a vállalati stratégia mentén vizsgálom és elemzem azokat a stratégiailag fontos célterületeket, ahol ugyan a gazdaság külső környezetében előre tervezett változások – például a széndioxid kibocsátás mennyiségbeli szabályozása - várhatóak, de kellő ismeret hiányában a vállalat fejlődésére gyakorolt hatása összetetten jelenik meg.
 
Rendelkezésre álló forrásadatok (a US GAAP és IFRS beszámolók, a légiforgalmi menetrendek, a repülőgép flotta széndioxid kibocsátási paraméterei, a légiközlekedés hatósági szabályozása) felhasználásával 49 európai célállomás vonatkozásában végzem az emisszió költségnövelő számításait, alapul véve a személy- és áruszállításokra vonatkozó trendszámításokat.
 
A németországi kvóta felosztási rendszerben a Turkish Airlines 2012. évben 1 054 382 tonna CO2 ingyenes kvóta mennyiségre jogosult. A fennmaradó 186 067 tonna CO2 kvóta beszerzése pedig közel 5 582 022 euróba kerül, vagyis a 2010. évi mérleg szerinti eredmény 3,85%-a. Így például a komfort fokozattól függően Isztambul - Amszterdam viszonylatában utasonként 5,3 (economy) - 21,4 (first class) euró felárral is számolhatunk.
 
A legnagyobb árbevételű európai és belföldi piacok tekintetében a nemzetközi célállomások elérése továbbra is Isztambulból „Turkish Airlines Globally Yours” márkanévvel történik, míg a belföldi céljáratokat pedig Ankarából „AnadoluJet” márkanévvel indítják.
 
Következtetésképpen, a Turkish Airlines töretlen növekedési potenciálját igyekszik megőrizni oly módon is, hogy híve azon üzletpolitikának, hogy a „teljes kiszolgálású” és a „fapados” légitársaságoknak együtt egymást segítve kell majd kezelni a kialakult krízis helyzetet és megtalálni az abból kivezető utat.



